钦定古今图书集成/明伦汇编/闺媛典/第284卷 > 皇清十七 > 汪潜蛟妻程氏
## 钦定古今图书集成/明伦汇编/闺媛典/第284卷 > 皇清十七 > 汪潜蛟妻程氏

按《扬州府志》：“程氏，江都人，汪潜蛟妻。夫死，氏年十九，哀痛哭踊，绝水浆三日。遗孤甫五月，无乳，以粉糜哺之，不食。氏泣曰：‘吾不即死，望孤长成。今无乳，孤必死，是天欲绝吾也’。” 以头触柱流血，乳遂涌。守节五十年，训其子成立。孙洋，食饩有名。学使胡在恪旌其门。